Document ID: 31974R1709

ΚΑΝΟΝΙΣΜΟΣ (ΕΟΚ) αριθ. 1709/74 ΤΗΣ ΕΠΙΤΡΟΠΗΣ της 2ας Ιουλίου 1974 περί κατατάξεως εμπορευμάτων στη διάκριση 20.06 B I του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου(1), όπως τροποποιήθηκε τελευταία με την πράξη που επισυνάπτεται στη συνθήκη περί προσχωρήσεως στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενεργείας(2), που υπογράφηκε στις Βρυξέλλες στις 22 Ιανουαρίου 1972, και ιδίως το άρθρο 3,
Εκτιμώντας:
ότι είναι αναγκαίες διατάξεις για την εξασφάλιση της ομοιόμορφης εφαρμογής της ονοματολογίας του Κοινού Δασμολογίου καθόσον αφορά την κατάταξη των κερασιών που προσφέρονται σε μείγμα νερού και αιθυλικής αλκοόλης για να εξασφαλισθεί προσωρινά η συντήρησή τους και που χρησιμοποιούνται ιδίως στην κατασκευή προϊόντων με σοκολάτα-
ότι η κλάση 08.11 του Κοινού Δασμολογίου στον κανονισμό (ΕΟΚ) αριθ. 950/68 του Συμβουλίου της 28ης Ιουνίου 1968(3), όπως τροποποιήθηκε τελευταία με τον κανονισμό (ΕΟΚ) αριθ. 615/74 του Συμβουλίου της 25ης Ιουνίου 1974(4), προβλέπει "τα φρούτα που συντηρούνται προσωρινά (π.χ. με θειούχο αέριο ή μέσα σε αλατούχο νερό, θειωμένο ή με προσθήκη άλλων ουσιών που χρησιμεύουν στην προσωρινή εξασφάλιση της συντηρήσεώς τους), αλλά είναι ακατάλληλα προς κατανάλωση ως έχουν"-
ότι από τις ερμηνευτικές σημειώσεις της ονοματολογίας των Βρυξελλών συνάγεται ότι η προαναφερόμενη κλάση 08.11 περιλαμβάνει τους καρπούς και τις οπώρες οι οποίοι έχουν υποστεί μία επεξεργασία που έχει σαν αποκλειστικό σκοπό να τους συντηρήσει προσωρινά κατά τη μεταφορά και την αποθήκευση προ της οριστικής χρησιμοποιήσεώς τους, εφ' όσον όμως θα είναι, στην κατάσταση αυτή, ακατάλληλα προς κατανάλωση και ότι, ως εκ τούτου, η κλάση αυτή αποκλείει τους καρπούς και τις οπώρες οι οποίοι έχουν υποστεί μία επεξεργασία που δεν τα καθιστά ακατάλληλα προς κατανάλωση ως έχουν-
ότι τα κεράσια, προσφερόμενα σε μείγμα ύδατος και αιθυλικής αλκοόλης με επαρκή συγκέντρωση αλκοόλης για να εξασφαλίσει τη συντήρησή τους για μία περιορισμένη διάρκεια, δεν καθίστανται ακατάλληλα προς κατανάλωση ως έχουν και ότι τα κεράσια που έχουν υποστεί τέτοια επεξεργασία δεν δύνανται να υπάγονται στη δασμολογική κλάση 08.11-
ότι αντιθέτως, η διάκριση 20.06 B I του Κοινού Δασμολογίου προβλέπει καρπούς και οπώρες που παρασκευάζονται ή συντηρούνται κατ' άλλον τρόπο, με προσθήκη αλκοόλης, κατάλληλους προς κατανάλωση όπως είναι-
ότι τα ως άνω περιγραφόμενα κεράσια δεν δύνανται να υπαχθούν παρά στην διάκριση 20.06 B I του Κοινού Δασμολογίου-
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κεράσια που προσφέρονται σε μείγμα ύδατος και αιθυλικής αλκοόλης, υπάγονται στο Κοινό Δασμολόγιο, ως καρποί και οπώρες κατάλληλοι προς κατανάλωση ως έχουν, στη διάκριση:
20.06 Οπώραι άλλως παρασκευασμέναι ή διατετηρημέναι, μετά ή άνευ προσθήκης σακχάρεως ή αλκοόλης:
Β. Λοιπά:
I. Μετά προσθήκης αλκοόλης.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος Μέλος.
Έγινε στις Βρυξέλλες, στις 2 Ιουλίου 1974.

Labels: 3
17